作者：刘辰翁
词牌/韵律：兰陵王

paragraphs: 送春去。
春去人间无路。
秋千外、芳草连天，谁遣风沙暗南浦。
依依甚意绪。
漫忆海门飞絮。
乱鸦过，斗转城荒，不见来时试灯处。
春去。
最谁苦。
但箭雁沉边，梁燕无主。
杜鹃声里长门暮。
想玉树凋土，泪盘如露。
咸阳送客屡回顾。
斜日未能度。
春去。
尚来否。
正江令恨别，庾信愁赋。
苏堤尽日风和雨。
叹神游故国，花记前度。
人生流落，顾孺子，共夜雨。

标签：宋词三百首